
Szabad szóasszociációs vizsgálat 10-14 évesek körében

A szóasszociációs vizsgálatok nagyban hozzájárulnak a mentális lexikon megismeréséhez.
Magyarországon is nagy múlttal rendelkeznek az effajta vizsgálatok. Balló Larissza (1983) 18-24 évesek körében végezte el egyszavas szóasszociációs tesztjét. Ballóhoz hasonló módszert alkalmazott Jagusztinné Újvári Klára (1985) a 10-14 éveseknél. Fenti kutatók 198 hívószóra vártak választ, 3-400 alanytól. Ezen két vizsgálat megismétlésére vállalkozott Lengyel Zsolt (2008, 2011), aki azonban több változtatást is eszközölt. A résztvevők számát megnövelte, valamint annotációt alkalmazott a hívószavak és a válaszszavak viszonyának jellemzésére. A többválaszos szabad szóasszociációs kísérletek egyik legjelesebb képviselője hazánkban Cser János (1939), aki 10-14 éveseket vizsgált. 4483 budapesti gyermektől gyűjtött be adatot, de korcsoportonként 200, azaz összesen 1000 alany eredményét dolgozta fel és publikálta. A teszt élt némi megkötéssel, hiszen a gyermekek nem írhattak tulajdonneveket és ragozott alakokat. Gósy Mária és Kovács Magdolna (2001) ismételte meg elsőként Cser János kutatását. Ők a 12-13 éves korosztályt célozták meg, vizsgálatuk mellőzte a Cser-féle megkötéseket. Mindkét életkorból 200, azaz összesen 400 gyermek képezte a kísérlet alapját, akik fővárosi és vidéki iskolákból kerültek ki.
Az eddigi kutatások minduntalan arra ösztökélik az ez iránt érdeklődő kutatókat, hogy újabb eredményekkel járuljanak hozzá a mentális lexikon feltérképezhetőségéhez.
Jómagam szintén a többválaszos szóasszociációkon keresztül próbálok újabb adatokat nyerni. Vizsgálatomban a Lengyel Zsolt (2010) által gyűjtött empirikus adatokat dolgozom fel. A teszt igazodik Cser János módszeréhez, tehát a gyermekeknek 15 perc alatt kellett az összes eszükbe jutó szót leírni. A megkötés jelen esetben is az volt, hogy kerüljék a tulajdonneveket és a ragozott formákat. Az alanyok 10-14 évesek, a gyűjtő figyelemmel volt arra, hogy közöttük legyenek fővárosiak és vidékiek (nagyobb városokból, kisebb falvakból, különböző tájegységekről stb.) is. Mivel a szóasszociációs vizsgálatok eredményeinek feldolgozása rengeteg időt vesz igénybe, emiatt a munka java még számomra is hátra van. A dolgozatomban tárgyalt korcsoportonkénti 80 (40 fiú, 40 lány), összesen 400 alany adata azonban elegendő ahhoz, hogy rávilágítsak, melyek a 10-14 évesek körében legkönnyebben aktiválható szavak, azaz a korosztályban használt leggyakoribb kifejezések, valamint a nemek szóhasználatában mérhető különbségek is reprezentálhatóvá válnak. Mindazonáltal a kapott eredményeket összevetve a Cser János (1939) által kimutatott adatokkal, betekintést nyerhetünk a nyelv szókészletének és a mentális lexikonban lévő elemek rendezési elvének esetleges változásaiba.



